የዋልታ ሠራተኞችና አመራሮች 9ኛውን የሰንደቅ ዓላማ ቀን አከበሩ
የዋልታ ኢንፎርሜሽን ማዕከል ሰራተኞችና አመራሮች 9ኛውን የሰንደቅ ዓላማ ቀን በድምቀት አከበሩ፡፡በቅርቡ የወጣውን የአስቸኳይ ጊዜ አዋጅ ተከትሎ የሰንደቅ ዓላማ በዓል በአደባባይ መከበሩ ቀርቶ ሁሉም መንግስታዊና መንግስታዊ ያልሆኑ ተቋማት በየማዕከላቸው የሚያከብሩ መሆኑን ተከትሎ ነው ሠራተኞችና አመራሮች በዓሉን በማዕከሉ ግቢ ያከበሩት፡፡በዓሉ ‹‹ሰንደቅ ዓላማችን የሉዓላዊነታችን መገለጫ፣ በብዝኃነት ላይ ለተመሰረተው አንድነታችን ዓርማ ነው›› በሚል መሪ ቃል ነው የተከበረው፡፡በዕለቱም በዓሉ የኢትዮጵያ ህዝብ ብሔራዊ መዝሙር በመዘመር፣ ሰንደቅ ዓላማ በመስቀል እና የአገሪቷን የህዳሴ ጉዞ ከግብ ለማድረስ ቃል በመግባት ተከብሯል፡፡የዋልታ ኢንፎርሜሽን ማዕከል ዋና ስራ አስኪያጅ አቶ ተተካ በቀለ የሰንደቅ ዓላማ በዓል ለዋልታ ልዩ ትርጉም እንዳለው ገልፀዋል፡፡ ባለፉት ስምንት ዓመታት ማዕከሉ ከፍተኛ ጥረት በማድረግ የሰንደቅ ዓላማ ቀን በዓልን ሲያስተባብር መቆየቱን ተናግረዋል፡፡በመላ አገሪቱ ለ9ኛ ጊዜ እየተከበረ ያለው በዓል ያለምንም ወጪና አስተባባሪ በህዝብ ተነሳሽነት ከሚከበሩ በዓላት አንዱ ለመሆን መብቃቱን አስታውሰው በዚህም የማዕከሉ አመራሮችና ሰራተኞች ደስተኞች መሆናቸውን አስረድተዋል ፡፡አቶ ተተካ እንዳሉት በዓሉ በዚህ መልኩ እንዲከበር ማዕከሉ ከፍተኛ ጥረት አድርጓል፡፡ ህዝቡ ሰንደቅ ዓላማን በትክከል እንዲረዳ፣ የኢትዮጵያንና የቀደምት አባቶችን ታሪክ በትክክል እንዲገነዘብ ብዙ ሥራ ሰርቷል፡፡ ሰንደቅ ዓላማችንን በትክክል መረዳት ህገ መንግስቱ ላይ ያሉ ሁለንተናዊ ቁም ነገሮችንና ይዘቶችን በትክክል መረዳት ማለት ነው፡፡“ሰንደቅ ዓላማን መረዳት ከሁሉም በላይ ብዝኃነትን ያከበረው የኢትዮጵያ ብሔሮች፣ ብሔረሶቦችና ህዝቦች ራሳቸውን በራሳቸው እንዲያስተዳድሩ በተፈጠሩባት ሀገር ላይ እኩል እንዲጠቀሙ ዕድል የሰጠውን የኢትዮጵያን ፌደራላዊ ሰርዓት በትክክል መረዳት ማለት ነው “ ሲሉ ጨምረዋል አቶ ተተካ፡፡ሰንደቅ ዓላማ የህገ መንግስቱና የፌዴራል ሥርዓቱ ሌላ ገጽታ መሆኑን ዋና ሥራ አስኪያጁ አስረድተዋል፡፡ዋልታም ባለፉት ስምንት ዓመታት ማንም ሰው ከሚገምተው በላይ ከፍተኛ መስዋእት ሲከፍል መቆየቱን ጠቁመዋል ፡፡በዓሉ በመላ ሀገሪቱ ልክ እንደ ሃይማኖታዊና ባህላዊ በዓላት የህዝብ በዓል የሚሆንበት ደረጃ ላይ እንዲደርስ ተቋሙ ከፍተኛ አስተዋጽኦ ማድረጉን አስታውቀዋል፡፡አሁንም ማዕከሉ ብዙ ስኬቶችና ተልዕኮ እንደሚጠበቅበት አቶ ተተካ አስገንዝበዋል፡፡‹‹የኢትዮጵያ ብሔሮች፣ ብሔረሰቦችና ህዝቦች እና የሃይማኖት እኩልነት የተረጋገጠበት ፤ሰላም ልማትና ዲሞክራሲ የሚንጸባረቅበት ሰንደቅ ዓላማ በኢትዮጵያ ውስጥ የማይደርስበት ስፍራ የለም›› ብለዋል ዋና ሥራ አስኪያጁ፡፡የተጀመረውን የሠላም፣ የልማትና የዲሞክራሲ መስመር በማፋጠን የህዳሴ ጉዞን ዕውን ለማድረግ መረባረብ እንደሚገባ ተመልክቷል፡፡ 